Csibekalandok: Karácsonyi menü terv 2015
Idén úgy terveztem, hogy már jó előre kitalálok mindent, tennivalólistát csinálok, megtervezem a menüt, beszerzek minden ajándékot, csomagolóanyagot, gasztroajándékokat készítek és szép nyugisan elkészülök mindennel még mielőtt az idegbaj teljesen begyűrűzne.
Ugye mondanom sem kell, hogy minden számításom keresztül lett húzva. Mindjárt itt van a hónap közepe és azon kívül, hogy megvettem az ajándékokat és a csomagolóanyagot még semmi sincsen meg. (Szinte az egész decemberünk eddig betegségek és vírusok bűvkörében telt.)
Ezért ma már ki kellett találnom, hogy mi legyen, tovább nem halaszthattam.
Szóval olyan menü kell, ami mellé nem vagyok egyhuzamban 5-6 órára a konyhába szegezve, lehetőleg a gyomrunk sem sokkolódik le tőle 27-re, lehetőleg sem Krisztián nagymamája, sem anyukán nem főzi, süti, ezen kívül van egy csomó tiltólistás étel, amit Krisztián nem hajlandó megenni (pl. káposzta, szálkás halak, stb.)
Ugye nem is olyan egyszerű...
Nos, csak 2 napra kellett kitalálnom valamit (ez jó hír), mert egy nap családlátogatóban leszünk.
Szentestére csak egy kis egyszerű rántott lepényhal filével készülök, majonézes burgonyasalátával.
Karácsonyra egy kisebb fazék újházi tyúkhúslevest főzök (ebből marad is), kacsacombot fogok sütni, krumplipürét készítek hozzá és készítek lilahagyma lekvárt is.
Ezzel a lendülettel holnap mehetek is a henteshez, hogy karácsonyra megrendeljem a husikat.
Idén a sütikkel sem szeretnék túlzásba esni, arra jutottunk Krisztiánnal, hogy mindegyikünk választ 1 sütit és ezzel be is zárul a kör (a mama is sütni fog lakodalmi mennyiséget és anyukám is legalább 2-3 fajtát és persze mindenki csomagol...). Régen rendesen túlzásokba tudtam esni (zserbó, beigli, stollen, pannetotte, kapucíner szelet, keksztekercs, gyümölcsös kosárka, mézes zserbó, diós-habos tekercs és még sorolhatnám), de be kellett látnom, hogy mindez teljesen felesleges mert hiába osztogattam a családban, még úgy is rengeteg maradt a nyakunkon és nem volt őszinte a mosolyunk, amikor még szilveszterkor is a karácsonyra sütött sütiket próbáltuk eltüntetni.
Idén Krisztián keksztekercset választott (mert a mama megsüti neki a zserbót), én pedig tojáslikőrös szeletet (most ugrik a majom a vízbe, hogy szabad e új recepttel kísérletezni, ha ünnepre készülünk).
Idén csak mézeskalácsok fognak készülni gasztroajándéknak, de jövőre igyekszem beújítani ide is valamit.
Valamelyik este készítek egy kis összeállítást gasztroajándékokból, ha ti is ilyesmivel szeretnétek kedveskedni szeretteiteknek karácsonyra.
Ti miket süttök főztök_karácsonyra? Megvan már a haditerv? Könnyű, egyszerű menüt terveztek vagy inkább a regimentnek is elég fajtát?
Bejegyezte: Barbi dátum: 12/09/2015
María 2015. 12. 10. 7:09
Jó terv! Így tényleg nem kell órákat a konyhában tölteni. Főleg, ha a sütéssel is csínján bánsz :). Örömteli készülődést, és boldog karácsonyt kívánok Nektek!!